 कुसै कवि ने आखेदा ऐ, "अज़ल ते ज़हने इनसां, बस्ताए ओहाम है साक़ी" मतलब ए जे आदमी दा दमाग शुरू कोला गै बैह्मैं च बज्जा दा ऐ।  ए सतरां पढ़दे सार गै मेरे मनै च खतोला जन पेई गेआ तें मूंहें चा हासे दे कन्नें एह् शब्द निकले-लैओ ए कवि होर सारें गी बैह्मीं गलाई गे न।  पर ए बहा उनें किस आधार पर लाया होग किश समझा नेईं आया।  खबरै ए गल्ल कुसै जुगै दे मनुक्खें बारै सच्च गै सिद्ध होई होग-जदूं आदमी दा दमाग अजें इन्नां जागृत नेहा।  पर फी बी ए गल्ल ठीक नेईं जची।  पर कवि दे बाक्य बी झूठे नीं आखन हुन्दे, की जे कवि दे अन्दर दी आवाज आत्मा दी निर्मल ते सच्ची आवाज हुन्दी ऐ ओ झुठलाई नेईं जाई सकदी।  अज्जै दे चमतकार-रेडियो, टेलिविजन एक्सरे, परमाणु शक्ति ते अनेकां कलां ते गासै पर चक्कर लांदे उपग्रह दिक्खियै कवि दे भाव समझने ते निरना करना होर बी कठन प्रतीत होन लगदा ऐ।  कोई उक्क-तुक्क नेईं ही आवा करदी जे कवि हुन्दा ऐ आरोप किस हद्दा तकर सच्चा मन्नेआ जा।  जिच्चर तकर कोई ठोस प्रमाण सामनै नेईं होन।  औं इस्सै सोचा च डुब्बे दा हा-ते मुंडी नीमी कीते दे मौन साधी बैठे दा हा।  तां जे मेरे मित्तर गौरीशंकर होरें अन्दर कदम रक्खेआ तें मिगी दिक्खियै हस्सियै गलान लगे "किनें सोचें च पेदे ओ खैर तें ऐ नां" जंदूं आओ तुसें बह्मियें आंगूं कोई नां कोई उलझन दमाकैं च पाई दी हुन्दी ऐ।  असें गी खतरा ऐ जे कोई नुकसान नेईं तुप्पना पवै" पर फ्ही झट्ट बोली पे स्याने आखदे न जे बैह्में दा इलाज तें लुकमान कोल बी नेहा।  अपनै बारे एह् बशेशन सुनियै मिगी हासा ते आया पर किश सहारा बी मिलेआ में मुड़ियै कवि दियां आक्खी दियां सतरां पढ़ियां तें अपने बचार प्रगट कीते तां गौरी होर हस्सियै गलान लगे "एदे च इन्नी सोचने आली गल्ल गै केह् ऐ?" कोई भामें किन्नां बी पढ़े दा ऐ। 